政壇新秀訓練班

政壇新秀訓練班（英文：Young Politician，簡稱：YP），係香港電台喺2004年4月10號成立嘅一個青年論政節目。而家逢星期六下晝3點至4點喺香港電台第一台直播。節目目的係畀來自唔同背景嘅年青人，同各方政治人物、社會人士，一齊討論大眾所關心嘅議題，希望新秀從中鍛鍊對社會時事嘅觸角、對事實嘅分析同理性批判思維。
《政壇新秀訓練班》第一任主持人係前行政局、立法局議員李鵬飛。香港電台節目監製程振鵬、張寶華、胡世傑、蔡敬雯、蒙為亮（阿O）、閆擎、前電視台新聞主播詹前穎同政治人物鄺俊宇、李偉儀等都曾經係節目主持人。而家嘅節目主持人係政治學者葉振東博士，「新秀主持」係鄭艷雅，而監製係林詠雯。

歷史
2004年4月10號《政壇新秀訓練班》成立，由當時嘅 香港電台 第二台節目總監（二台台長）陳耀華先生、陳婉嫻、李鵬飛、劉千石主持儀式。四人喺活動面種花種木，象徵培育「政壇幼苗」。2004年嘅節目參加者係「第一期政壇新秀」。
《政壇新秀訓練班》曾經喺香港電台第二台逢星期六上晝10點至11點直播。第一任主持人係前行政局、立法局議員李鵬飛。自2004年開始由香港電台第二台節目監製兼《晨光第一線》主持程振鵬長期擔任呢個節目嘅主持直到2015年。之後先後由張寶華、胡世傑、蔡敬雯、葉振東、蒙為亮（阿O）、閆擎擔任主持。馮偉棠、胡世傑、蔡敬雯、閆擎亦先後擔任該節目監製。
《政壇新秀訓練班》試過喺2016年7月份搞「政壇新秀訓練班-我想做議員大挑戰」，畀一啲有心想入議會做政策嘅18歲以下嘅香港後生仔參加有關香港各方面時事嘅個人辯論比賽，而分四回合嘅決賽喺2016年7月15號喺港台電視31播出，畀張穎霖同學（2號）贏咗，贏咗決賽嘅人最終有得做呢個節目「第13.5期」（2016年7月開始）嘅插班生，正式成為「第13.5期政壇新秀」。
為配合香港電台中文台節目改革，《政壇新秀訓練班》由2019年4月6號（第16期）開始，接替北京王師傅嘅時段，改喺香港電台第一台逢星期六下晝3點至4點直播。轉台後第一任主持人係政治學者葉振東博士、詹前穎，有啲主持人請假嘅集數就改做節目監製胡世傑代替頂上做主持。周偉業亦做過監製。由第16期開始行名為「政壇之星」嘅新秀主持選拔制度。
而家嘅節目主持人係政治學者葉振東博士，「新秀主持」係鄺澔儀同埋羅嘉榮，而監製係林詠雯。

政壇新秀
每屆《政壇新秀訓練班》都會喺之前一年嘅十二月舉行面試，收大約二十幾位唔同背景嘅後生仔參加為期十二個月嘅「政壇新秀」(即係「YP人」)，每期參與節目嘅時間係由每年嘅一月第一個星期六開始，去到十二月嘅最後一個星期六期間，每星期六參與一集嘅節目錄音，當中會同香港各政府部門，以及社會各界嘅人士交流對最近熱門時事議題嘅心得。
每年十一月去到十二月初，呢個節目都會喺香港電台第一台嘅官方網頁，開放畀後生嘅公眾報名下一期嘅「政壇新秀」，報名資格包括（但唔止）香港嘅中學生同埋大專生，報名費同埋參與節目都係免費。
表現傑出嘅「政壇新秀」更加會獲選做呢期嘅「政壇之星」，並且有得升做出年呢個節目入面嘅組長同埋「新秀主持」。
由2004年開始每年嘅「政壇新秀」都屬於一個「期數」，每年有一期，2004年係「第一期」，依家2021年「政壇新秀」會叫做「第18期政壇新秀」或者「第18期YP」。

政壇之星
「政壇之星」係2019年4月（第16期）開始實行嘅新秀主持選拔制度。
「政壇之星」同時係新一期組長同埋「新秀主持」，要輪流幫節目寫「Intro」(節目介紹)，同埋幫新一期嘅「政壇新秀」提供意見，協助討論同埋準備呢個節目嘅內容。

過往期數
2007年（第4期）
2007年度（第4期）嘅節目主持人係程振鵬同張寶華。
2012年（第9期）
2012年度（第9期）嘅節目主持人係程振鵬同鄺俊宇。
2019年（第16期）
由2019年4月6號，《政壇新秀訓練班》轉到第一台直播之後。主持人係葉振東、詹前穎。節目監製胡世傑間中會接替葉振東擔任主持。唔同後生嘅「政壇新秀」會輪流同主持人一齊主持節目。以下係每集嘉賓同埋主題：
註：粗體係2019年（第16期）「政壇之星」。
2020年（第17期）
2020年改咗固定由葉振東一個人去主持節目，而監製係周偉業。2019年度（第16期）嘅四位「政壇之星」分別係Wesley、啫喱、阿桓同埋棕澤（Anson），今期呢四個人輪流同主持人一齊去主持節目。棕澤組新秀嘉榮、Donald同埋Phoebe亦都試過分別喺7月25號（第68集）、9月5號（第74集）及10月31號（第82集）同組長棕澤一齊去做主持；而新秀Yuki就試過喺12月26號（第90集）同其他組長一齊做主持。由於受到武漢肺炎香港疫情影響，由2月1號（第43集）開始，今期所有政壇新秀都要用錄音方式去交問題，而新秀主持同埋嘉賓就要喺一啲集數用烽煙形式進行。以下係每集嘉賓同埋主題：
註：粗體係2020年（第17期）「政壇之星」，下橫線係試過喺節目入面同組長一齊做主持嘅組員，斜體係喺疫情期間試過同步烽煙嘅組員。
註：括弧入面係集數。

2021年（第18期）
2021年繼續由葉振東去做主持，而「新秀主持」係鄺澔儀同羅嘉榮。監製係周偉業同林詠雯。2020年度（第17期）嘅三位「政壇之星」分別係Yuki、嘉榮同埋Lilith，而小鳴亦做過組長。今期三位輪流同主持人一齊主持節目。由於持續受到武漢肺炎香港疫情影響，今期所有政壇新秀都要繼續用錄音方式去交問題，而新秀主持就要喺部分集數用烽煙形式進行。以下係每集嘉賓同埋主題：
註：斜體係喺疫情期間試過同步烽煙嘅組員。
（註：括弧入面係集數。）

政治、公共事業同埋法律界
鄺俊宇：民主黨，以前立法會議員，依家元朗區議會（北朗）民選議員。
張文龍：依家葵青區議會副主席及長安區議員。
何致宏：依家中西區區議會（水街）區議員。
蘇浩：人民力量副主席。
小任：城市論壇成日參加者。

醫護界
黃棕澤：公立醫院註冊護士，網誌《醫療公關誌》作者。

商界
鄺澔儀(Yuki)：話係全港第一間學生社企「學業號」（英文：Youth Companion）嘅創辦人同埋行政總裁。

OLE同埋JUPAS
每期《政壇新秀訓練班》節目入面都有大約十幾個「政壇新秀」係中學生，參加呢個節目嘅經驗可以幫中學生帶嚟「新高中課程-其他學習經歷」（Other-Learning Experience，OLE）時數，同埋大學聯合招生系統（JUPAS）入面「學生學習概覽」（Student Learning Profile，SLP）嘅課外活動經驗。因此，有啲香港嘅中學會每年推薦佢哋嘅學生報名申請最新一期嘅「政壇新秀」。

新高中課程 - 其他學習經歷（OLE）
根據三三四高中教育改革新高中課程嘅指引，「其他學習經歷」（Other-Learning Experience）係3個組成部分嘅其中一個，同核心同埋選修科目（包括應用學習課程）一樣有用，可以幫班學生去做全人發展。喺基礎教育（第四學習階段--中四至中六）嘅五種基要學習經歷所建立嘅基礎中，學校會畀學生好多唔同種類嘅「其他學習經歷」機會，鼓勵佢哋去參加5個範疇嘅「其他學習經歷」，包括德育及公民教育、社會服務、同工作有關嘅經驗、藝術發展同埋體育發展。而《政壇新秀訓練班》節目可以畀咁多位中學生「政壇新秀」去做新高中學制嘅其他學習經歷（德育及公民教育）嘅學習時數。因此，《政壇新秀訓練班》喺社會上嘅認受性增加咗好多，幫助青少年嘅全人教育。

大學聯合招生系統（JUPAS）
由2009年9月開始實施嘅新高中學制入面，《政壇新秀訓練班》節目參與者嘅表現，都得到大學聯合招生辦事處認可。「政壇新秀」都可以喺大學聯合招生申請表同埋佢哋嘅「學生學習概覽」（Student Learning Profile，SLP）嘅「個人成就」嗰度填寫呢個節目嘅經驗，而呢個資格會畀大學唔同部門喺收生嗰陣納入其中一個考慮因素。

舊秀疑慮
《政壇新秀訓練班》自從轉咗去香港電台第一台之後，無論風格、討論角度同埋運作都跟以前完全唔同，有啲政壇舊秀（即係第一至十六期政壇新秀）唔贊成繼續用《政壇新秀訓練班》去做節目名，認為依家節目好早就已經面目全非。頭十六年（2004-2019）《政壇新秀訓練班》都有舊秀同新秀一齊製作節目嘅傳統，港台會尊重舊秀隨時返去節目度發表意見、製作同埋監察節目運作。但係，2021年開始《政壇新秀訓練班》唔再畀舊秀參與節目嘅製作同埋監察，拒絕舊秀返去電台監察節目運作，仲要求舊秀重新經過港台嘅篩選先至可以繼續參與同埋監察節目。有啲活躍舊秀認為呢個決定破壞咗十六年嚟舊秀承傳新秀嘅傳統，港台依然去用《政壇新秀訓練班》呢個節目名同埋以前佳績去做門面係唔合適，佢哋會感到受到冒犯同埋受唔到尊重。

節目影響力
《政壇新秀訓練班》而家係香港唯一嘅主打青年議政、論政嘅電台節目。其製作形式吸引唔同政治光譜嘅陣營人士仿傚。
由建制派人士喺2019年9月喺 YouTube 同 Facebook 社交平台成立嘅「政壇新秀」專頁唔係香港電台節目。個專頁口號係「港台唔講我哋講」。
由本土派人士喺2019年12月喺 Facebook 同 Instagram 社交平台成立嘅「政壇生銹訓練班」（英文：Young Politician HK，簡稱：YPHK）專頁亦唔係香港電台節目。個專頁自稱由「傳統電台青年節目前班底人馬」所創立，但係冇任何前任或者現任 電台節目監製、編導或主持人參與。